

 REPUBLIKA HRVATSKA

VARAŽDINSKA ŽUPANIJA

 OPĆINA VINICA

 Općinsko vijeće

KLASA: 024-04/25-01/02

URBROJ: 2186-11-25-1

Vinica, 26. veljače 2025. godine

Na temelju članka 20. Zakona o lokalnim porezima („Narodne novine“ 115/16, 101/17, 114/22, 114/23, 152/24), članka 35. Zakona o lokalnoj i područnoj (regionalnoj) samoupravi („Narodne novine“ 33/01, 60/01, 129/05, 109/07, 125/08, 36/09, 150/11, 144/12, 19/13, 137/15,123/17, 98/19, 144/20), te članka 30. Statuta Općine Vinica („Službeni vjesnik Varaždinske županije“ 30/20, 9/21), Općinsko vijeće Općine Vinica donijelo je

**ODLUKU**

**o općinskim porezima Općine Vinica**

**Članak 1.**

Ovom se Odlukom propisuju vrste poreza koji pripadaju Općini Vinica, obveznici plaćanja, visina stope poreza na potrošnju, visina poreza na nekretnine i visina poreza na korištenje javnih površina te nadležno porezno tijelo za utvrđivanje i naplatu navedenih poreza.

**Članak 2.**

 Lokalni porezi Općine Vinica su:

1. porez na potrošnju,

2. porez na nekretnine,

3. porez na korištenje javnih površina

**POREZ NA POTROŠNJU**

**Članak 3.**

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Vinica.

Obveznik plaćanja poreza iz prethodnog stavka je svaka pravna i fizička osoba koja pruža ugostiteljske usluge.

Osnovicu poreza na potrošnju čini prodajna cijena pića koje se prodaje u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3%.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz prethodnog stavka ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec nadležnoj ispostavi Porezne uprave.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

**POREZ NA NEKRETNINE**

**Članak 4.**

Porez na nekretnine plaćaju domaće i strane, pravne i fizičke osobe koje su vlasnici nekretnina na području Općine Vinica na dan 31.ožujka godine za koju se utvrđuje porez.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarske zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodi ili neproizvodni poslovni prostor.

Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Porez na nekretnine plaća se godišnje u iznosu od 0,7 eura/m2 korisne površine nekretnine, određene propisom kojim se utvrđuju uvjeti i mjerila za izračun zaštićene najamnine.

Porez iz stavka 1. ovog članka plaća se u roku od 15 dana od dana dostave rješenja o utvrđivanju poreza.

**Članak 5.**

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu Općine Vinica koje se nalaze isključivo na teritoriju Općine Vinica

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, u skladu sa stavkom 1. točkom 1. ovoga članka, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

**Članak 6.**

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobađanje od plaćanja poreza na nekretnine iz članka 5. stavka 1. točaka 2. do 7.ove Odluke.

**Članak 7.**

Porez na nekretnine je lokalni porez za nekretnine na području Općine Vinica, čiji se prihod dijeli:

1. 80 % pripada Općini Vinica,

2. 20 % pripada Varaždinskoj županiji.

POREZ NA KORIŠTENJE JAVNIH POVRŠINA

**Članak 8.**

Porez na korištenje javnih površina plaćaju fizičke i pravne osobe koje koriste javne površine na području Općine Vinica, kojima je odobreno korištenje javne površine.

Javnim površinama u smislu ove odluke smatraju se: ulice, trgovi, ceste, nogostupi, javni prolazi, mostovi, parkirališta, stajališta javnog prometa, i slično, zelene površine, parkovi, travnjaci, zelene površine uz ceste u naselju i izvan naselja čiji je vlasnik Općina Vinica ili su joj te površine dana na korištenje i održavanje.

**Članak 9.**

Javne površine mogu se dati na korištenje radi postavljanja šatora, klupa i štandova, ljetnih terasa, kioska i drugih površina na određeno vrijeme.

Za korištenje javnih površina iz prethodnog stavka u trajanju duljem od 30 dana, Općina Vinica zaključuje s korisnikom ugovor o zakupu javne površine kojim se utvrđuju uvjeti korištenja površine, visina naknade, rokovi uplate.

Za korištenje javnih površina iz stavka (1) u trajanju kraćem od 30 dana Jedinstveni upravni odjel izdaje rješenje kojim su određeni uvjeti korištenja prostora, visina poreza te rok uplate.

Korištenje javne površine dulje od 30 dana odobrava načelnik, a u trajanju kraćem od 30 dana jedinstveni upravni odjel.

Na korištenje javnih površina u trajanju do 30 dana plaća se porez u iznosu od 4,00 €/m2 po danu korištenja.

Prethodni stavak ne odnosi se na naknade definirane Odlukom o uvjetima i mjestima prodaje roba izvan prodavaonica na području Općine Vinica.

Od obveze plaćanja poreza na korištenje javne površine oslobođene su neprofitne udruge građana te prodaja poljoprivrednih proizvoda kod ulaza na vlastito gospodarstvo, uz prethodnu najavu Općini Vinica.

**Članak 10.**

Općina Vinica poslove utvrđivanja, evidentiranja nadzora, naplate i ovrhe radi naplate općinskih poreza iz članaka 3. i 4. ove Odluke u cijelosti prenosi na Poreznu upravu.

Porezna uprava je dužna do 15. u mjesecu za prethodni mjesec Općini Vinica dostavljati izvješća o utvrđenom i naplaćenom porezu.

Ovlašćuje se nadležna agencija platnog prometa zadužena za raspoređivanje javnih prihoda da naknadu koja za obavljanje poslova iz stavka 1. ovog članka pripada Poreznoj upravi obračuna i uplati u državni proračun, i to zadnjeg dana u mjesecu za protekli mjesec.

**Članak 11.**

Danom stupanja na snagu ove Odluke prestaje važiti Odluka o općinskim porezima Općine Vinica („Službeni vjesnik Varaždinske županije“ 92/17).

**Članak 12.**

Ova Odluka stupa na snagu osmog dana od dana objave u „Službenom vjesniku Varaždinske županije“.

  PREDSJEDNIK

 Općinskog vijeća Općine Vinica

 Predrag Štromar